**ΔΗΛΩΣΗ**

Της ποδοσφαιρικής ομάδας του Δικηγορικού Συλλόγου Κατερίνης

**Π Ρ Ο Σ**

Την Οργανωτική Επιτροπή του 34ου Πανελληνίου Ποδοσφαιρικού Πρωταθλήματος Δικηγορικών Συλλόγων, του Δικηγορικού Συλλόγου Κοζάνης.

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

Αγαπητοί συνάδελφοι,

Η αλήθεια είναι ότι η ομάδα μας τα τελευταία χρόνια ταλανίζεται αφενός από την έλλειψη δικηγόρων, οι οποίοι επιθυμούν να συμμετέχουν στην ποδοσφαιρική δικηγορική γιορτή, και αφετέρου από την οικονομική κρίση, η οποία μαστίζει την ελληνική κοινωνία και ιδιαίτερα τους νέους επιστήμονες.

Λόγω αυτών των γεγονότων από την αρχή ήμασταν επιφυλακτικοί να υποβάλλουμε δήλωση συμμετοχής στο 34ο ΠΠΠΔΣ, επιφύλαξη, η οποία κάμφθηκε αφενός από την αγάπη παλαιοτέρων δικηγόρων μας για την διατήρηση της ομάδας μας και την συνέχιση της από νεότερους δικηγόρους και αφετέρου από το γεγονός ότι την διοργάνωση ανέλαβαν οι φίλοι μας δικηγόροι της Κοζάνης.

Δυστυχώς, όμως για εμάς οι φίλοι μας από την Κοζάνη καταπάτησαν κάθε καλώς εννοούμενη έννοια ομοψυχίας μεταξύ «μικρών αριθμητικά» δικηγορικών συλλόγων, οι οποίοι αντιμετωπίζουν τα ίδια προβλήματα (αγωνιστικά, οικονομικά κλπ) και αποφάσισαν ετσιθελικά ότι η πόλη της Κατερίνης δεν ανήκει «ουσιαστικά» στην Μακεδονία αλλά ανήκει στην Αθήνα, γεγονός το οποίο σίγουρα γνώριζαν ότι δεν είναι αληθές αφού την ίδια χρονική περίοδο πραγματοποιήθηκαν δύο μεγάλα συλλαλητήρια για την Μακεδονία μας.

Ο ορισμός αυτός-παρωδία, είχε ως αποτέλεσμα να εκμηδενίσει κάθε προσπάθεια συμμετοχής μας στην ποδοσφαιρική γιορτή, γεγονός το οποίο γνωστοποιήσαμε προσωπικά στον Πρόεδρο της Οργανωτικής Επιτροπής, ο οποίος μας δικαίωσε -εκ των υστέρων-πανηγυρικά, ζητώντας μας μάλιστα συγνώμη για τον ορισμό αυτό. Για την αλήθεια των πραγμάτων σημειώνουμε ότι πριν τον καταρτισμό των ομίλων δεν τηλεφωνήσαμε στον Προέδρο της Οργανωτικής Επιτροπής για να μας «ευνοήσει» κατά τον ορισμό των ομίλων αλλά ούτε και ο Προέδρος της Οργανωτικής Επιτροπής μας τηλεφώνησε για να ακούσει τις απόψεις μας, όπως έπραξε με άλλες ομάδες, αφού πιστεύουμε ότι ο ορισμός των ομίλων πρέπει να στηρίζεται αυστηρά σε γεωγραφικά κριτήρια.

Ξεπερνώντας την πίκρα μας από την άνιση μεταχείριση μας, κάποιοι από εμάς, οι οποίοι συμμετέχουμε 17 έτη στον θεσμό, καταβάλλαμε φιλότιμες προσπάθειες για να μπορέσουμε να πείσουμε τους νεότερους συναδέλφους ότι πρέπει να συμμετέχουμε στον θεσμό, ασχέτως του πρωτοφανούς ορισμού, και με δεδομένο ότι είχαμε καταθέσει και το σχετικό παράβολο συμμετοχής, κάναμε ότι ήταν ανθρωπίνως δυνατό για να μπορέσουμε να συγκροτήσουμε ομάδα και να συμμετέχουμε στο 34ο ΠΠΠΔΣ αλλά ήταν ανθρωπίνως αδύνατο να ταξιδέψουμε μία φορά στην Αθήνα, μία φορά στον Πειραιά, μία φορά στην Χαλκίδα και μία φορά στα Τρίκαλα.

Για τους λόγους αυτούς, βρισκόμαστε στην ιδιαίτερα δυσάρεστη θέση να σας **ΔΗΛΩΣΟΥΜΕ** ότι δεν θα συμμετέχουμε στο 34ο ΠΠΠΔΣ και παρακαλούμε να ενημερώσετε τις λοιπές ομάδες του ομίλου μας για τον ορθό προγραμματισμό των αγωνιστικών τους υποχρεώσεων.

ΥΓ1. Μετά την οριστική και αμετάκλητη αποχώρηση μας ο όμιλος μας δεν παρουσιάζει γεωγραφικές ανωμαλίες αφού πλέον αποτελείται μόνο από ομάδες της Κεντρικής και Νότια Ελλάδας.

ΥΓ2. Το σχετικό παράβολο συμμετοχή μας παρακαλούμε να το χρησιμοποιήσετε για τις αυξημένες οικονομικές ανάγκες διοργάνωσης της ποδοσφαιρικής μας γιορτής.

Καλή συνέχεια στην διοργάνωση του πρωταθλήματος σας.

Κατερίνη 16-03-2018

Ο νόμιμος εκπρόσωπος της δηλούσας ποδοσφαιρικής ομάδας

του Δικηγορικού Συλλόγου Κατερίνης

ΑΘΑΝΑΣΙΟΣ Θ. ΕΛΕΥΘΕΡΙΑΔΗΣ

ΔΙΚΗΓΟΡΟΣ

ΖΑΛΟΓΓΟΥ 10-ΚΑΤΕΡΙΝΗ

2351600800 και 6941520818